BEM ออกหุ้นกู้ 1.5 หมื่นลบ.อายุ 3,5,7,10,12 ปี ชูดบ.สูงสุด 3.61% ขายรายใหญ่
BEM ออกหุ้นกู้ 1.5 หมื่นลบ.อายุ 3,5,7,10,12 ปี ชูดบ.สูงสุด 3.61% ขายรายใหญ่
21 มิ.ย. 2559

บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM เปิดเผยว่า บริษัทยื่นแบบแสดงรายการการเสนอขายหุ้นกู้ของบริษัท จำนวน 5 ชุด มูลค่ารวมไม่เกิน 15,000 ล้านบาท เสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ เปิดจองซื้อวันที่ 21-23 มิ.ย. 59 โดยมีธนาคารไทยพาณิชย์ เป็นผู้จัดการการจัดจำหน่ายหุ้นกู้
หุ้นกู้ที่จัดจำหน่ายมีจำนวน 5 ชุด ประกอบด้วย ชุดที่ 1 มูลค่าไม่เกิน 5,500 ล้านบาท อายุ 3 ปี  ครบกำหนดไถ่ถอนปี พ.ศ. 2562 มีอัตราดอกเบี้ยคงที่ร้อยละ 2.22 ต่อปี  ส่วนชุดที่ 2 มูลค่าไม่เกิน 2,500 ล้านบาท อายุ 5 ปี ครบกำหนดไถ่ถอนปี พ.ศ. 2564 มีอัตราดอกเบี้ยคงที่ร้อยละ 2.52 ต่อปี
ด้านชุดที่ 3 มูลค่าไม่เกิน 2,000 ล้านบาท อายุ 7 ปี ครบกำหนดไถ่ถอนปี พ.ศ. 2566 มีอัตราดอกเบี้ยคงที่ร้อยละ 3.00 ต่อปี ส่วนชุดที่ 4 มูลค่าไม่เกิน 3,500 ล้านบาท อายุ 10 ปี ครบกำหนดไถ่ถอนปี พ.ศ.2569 มีอัตราดอกเบี้ยคงที่ร้อยละ 3.30 ต่อปี และชุดที่ 5 มูลค่าไม่เกิน 3,000 ล้านบาท อายุ 12 ปี ครบกำหนดไถ่ถอนปี พ.ศ. 2571 มีอัตราดอกเบี้ยคงที่ร้อยละ 3.61 ต่อปี
ทั้งนี้ อันดับความน่าเชื่อถือของหุ้นกู้ที่ “A” แนวโน้มอันดับเครดิต”Stable” โดยบริษัท ทริสเรทติ้ง จำกัด เมื่อวันที่ 26 พ.ค. 59
บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ในครั้งนี้ไปชำระคืนหนี้บางส่วน ลงทุนโครงการ และเป็นเงินทุนหมุนเวียน